**T Á J É K O Z T A T Ó**

**látogató fogadásának általános szabályairól**

Az elítélt a rezsim szabályokhoz igazodóan legalább havonta egyszer, alkalmanként hatvan percben, de legfeljebb kilencven percben, egyidejűleg négy fő látogatót fogadhat. Az előzetesen letartóztatott legalább havi két alkalommal, felügyelet mellett fogadhat látogatót. A látogatás időtartama alkalmanként egy óra.

A látogatás zavartalan lebonyolítása érdekében pontos időbeosztásra van szükség, amit minden hozzátartozó köteles betartani, attól eltérni nem áll módunkban. Ez az időpont a "Látogatási engedélyen" fel van tüntetve.

Kérem, hogy **a feltüntetett időpont** **előtt 30 perccel korábban (!!!)** érkezzen az intézet Bercsényi utcai bejáratához, és ott jelentkezzen belépésre!

Az intézet területén köteles annak rendjére és biztonságára vonatkozó előírásokat betartani. Beléptetésére csak személyazonosságának megállapítása és a "Látogatási engedély" felmutatása, illetve annak ellenőrzése után van lehetőség. Ez vonatkozik a kilépésre is. Érvényes látogatási engedély ellenére sem léphet be az, aki ittas, vagy bódult állapotban van, aki a biztonságos beléptetéssel kapcsolatos intézkedéseknek nem veti magát alá, a személyi állomány utasításait nem hajtja végre. Az intézet rendjére, biztonságára vonatkozó szabályok betartása a látogatás teljes idejére kötelező érvényűek. Amennyiben a fenti szabályokat a látogató megsérti, a látogatás megszakítható.

A látogatás alkalmával nem vihető be az intézetbe: közbiztonságra, valamint az intézet rendjére és a fogva tartás biztonságára veszélyes tárgy. Különösen: lőfegyver, lőszer, robbanószer, szúró- vagy vágóeszköz, kábítószer, rádió adó-vevő készülék, telefon, fényképezőgép, hang- és képfelvevő készülék. A meglátogatottal való találkozás előtt ruházatát és csomagját - az e célra rendszeresített technikai eszköz alkalmazásával is - ellenőrizzük, illetve átvizsgáljuk. Saját érdekében tartózkodjon attól, hogy belépésekor a fent említett tiltott tárgyak önnél legyenek!

A meglátogatottal az intézet erre kijelölt helyiségében találkozhat, illetve beszélhet. Ha beléptetéskor az intézet területére be nem vihető tárgy, illetve egyéb érték van birtokában, azt az e célra rendszeresített lemezszekrényben köteles elhelyezni. Ha a szekrényt igénybe vette, kérem, ne felejtse el lezárni, illetve annak kulcsát magánál tartani. A mulasztásból eredő kárért felelősséget nem vállalunk. Távozáskor, a szekrény kiürítését követően, a kulcsot a zárban kell hagyni. **A látogatás ideje alatt vásárlási lehetőség nincs!**

Felhívom a figyelmét arra, hogy törvényi felhatalmazás alapján önnel szemben kényszerítő eszköz alkalmazható, ha az intézet által fogvatartott személy életét, testi épségét, személyes szabadságát, vagy a fogva tartás biztonságát sérti, illetve veszélyezteti; az intézet területén annak rendjét, biztonságát sértő vagy veszélyeztető magatartást tanúsít; az intézet, illetve a személyi állomány tagja ellen támad, a személyi állomány tagját feladatának ellátásában akadályoz vagy intézkedésre kényszerít; az intézet vagyonát rongálja és azt felhívás ellenére sem hagyja abba; más hivatalos személy életét, testi épségét, személyes szabadságát sérti vagy közvetlenül veszélyezteti. Ilyen esetekben érvényes látogatási engedély ellenére a beléptetés megtagadható illetve a látogatás megszakítható.

Kényszerítő eszköz alkalmazása esetén joga van az intézkedéssel kapcsolatban feljelentést, keresetet, vagy panaszt tenni az illetékes hatóságnál vagy szervnél.

Kérem a fentiek tudomásul vételét.

 **Intézetparancsnok s.k.**